На основу члана 113. став 1. тачка 2. Закона о спорту („ СЛ. Гласник РС“ бр. 10/2016) и члана 20. став 2. Правилника о одобравању и финансирању програма за задовољење потреба и интереса грађана у области спорта на територији општине Пријепоље ( „СЛ. Гласник општине Пријепоље“ бр. 21/16 и 3/17) Председник општине дана 11.07.2018. године, расписује

**ЈАВНИ ПОЗИВ**

**за достављање предлога посебних програма**

**из области спорта за 2018. годину**

**Основне информације**

Општина Пријепоље ће финансирати посебне програме којим се остварују потребе и интереси грађана у области спорта утврђени чланом 2. став 1. Правилника о одобравању и финансирању програма за задовољење потреба и интереса грађана у области спорта на територији општине Пријепоље и то за:

-обезбеђење услова и организовање спортских кампова за спортски развој талентованих спортиста и унапређење квалитета стручног рада са њима;

- унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;

- спречавање негативних појава у спорту (допинг, насиље и недолично понашање, намештање спортских резултата и др.);

- рационално и наменско коришћење спортских сала и спортских објеката у државној својини чији је корисник јединица локалне самоуправе и спортских објеката у својини јединице локалне самоуправе кроз одобравање њиховог коришћења за спортске активности и доделу термина за тренирање учесницима у систему спорта;

**Намена и висина средстава**

Средства за финансирање посебних програма у области спорта опредељена су Одлуком о буџету општине Пријепоље ( „Сл. гласник општине Пријепоље“, број 20/2017) посебан део буџета, функција 810, програм 14 – Развој спорта и омладине, позиција 207, економска класификација 481 – дотације невладиним организацијама, а утвђена су Закључком Општинског већа општине Пријепоље, број 06-32/18 од 11.07.2018. године у укупном износу од 1.500.000,00 динара.

**Право учешћа**

Право учешћа на Јавном позиву за финансирање посебних програма имају Спортски савез општине Пријепоље и друге организације у области спорта са седиштем на територији Општине.

**Услови за доделу средстава**

Носиоцу програма могу бити додељена средства из буџета , на основу поднетог предлога посебног програма под условом да:

- је регистрован у складу са Законом о спорту, да искључиво или претежно послује на недобитној основи, да има седиште у општини Пријепоље, да је претходно обављао делатност најмање једну годину, да је директно одговоран за припрему и извођење програма, да располаже капацитетима за реализацију програма.

- није у поступку ликвидације, стечаја и под привременом забраном обављања делатности, да нема блокаду пословног рачуна у тренутку закључења уговора о реализацији програма и пребацивања (уплате) буџетских средстава на пословни рачун, пореске дугове или дугове према организацијама социјалног осигурања; да није у последње две године правноснажном одлуком кажњен за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

**Потребна документација**

Пријава на Јавни позив подноси се **Комисији за доделу средстава у области спорта- посебни програми за 2018. годину** на обрасцу «Пријава на Јавни позив за финансирање посебног програма у области спорта». Пријава се подноси предајом на писарници општинске управе општине Пријепоље или поштом на адресу општине Пријепоље- **Комисији за доделу средстава у области спорта- посебни програми за 2018. годину.**

За сваки програма којим се задовољавају потребе и интереси грађана у области спорта у општини подноси се посебна пријава.

Уз пријаву носиоци програма су дужни да приложе:

1. Пропратно писмо у коме су наведене најосновније информације о организацији и предложеном програму ( назив, временско трајање, финансијски износ тражених средстава) и које је потписало лице овлашћено за заступање организације.
2. Предлог програма поднет на утврђеном апликационом формулару, читко попуњен језиком и писмом у службеној употреби-два примерка;
3. Изјава о партнерству уколико постоји таква врста сарадње. Изјава треба бити потписана и достављена уз апликациони формулар за све кључне партнере на програму.
4. Извод из регистра у којем је носиоц програма регистрован- решење АПР-а.
5. Годишњи финансијски извештај.
6. Завршни рачун за претходну годину.
7. Потврду пословне банке да рачун није у блокади.

Образац предлога програма и документација која се доставља уз предлог програма морају да буду попуњени и достављени у два примерка, а образац предлога програма треба да буде достављен и у електронској форми.

**Критеријуми за одобравање посебних програма**

Предлог програм мора да испуњава следеће критеријуме:

1. да доприноси остваривању општег интереса у области спорта утврђеног Законом;

2. да је у складу са Законом и Националном стратегијом развоја спорта у Републици Србији;

3. да је у складу са Програмом развоја спорта у општини Пријепоље;

4. да је у складу са спортским правилима надлежног националног спортског савеза;

5. да је у складу са условима, критеријумима и циљевима наведеним у јавном позиву;

Поред наведених, предлог програма мора да испуњава и следеће посебне критеријуме:

1. Традиција и значај програма за локалну заједницу;
2. Број особа са инвалидитетом- корисника програма;
3. Број жена и деце- корисника програма;

**Рокови за спровођење јавног позива**

Рок за подношење посебних програма је 8 дана од дана објављивања овог позива.

Јавни позив биће објављен на званичној интернет страници општине Пријепоље и на огласној табли Општинске управе општине Пријепоље.

Образац пријаве доступан је на званичној интернет страници општине Пријепоље.

**ПРЕДСЕДНИК ОПШТИНЕ Драгољуб Зиндовић**